ऐसा लगता है कि कांग्रेस अध्यक्ष राहुल गांधी ने झूठ बोलने और अनर्गल आरोप लगाने का जिम्मा उठा लिया है और आये दिन वो यही करते हैं। वो झूठ भी बड़े आत्मविश्वास के साथ बोलते हैं जिससे आम जनता को भी लगे कि नहीं राहुल जी ठीक कह रहे हैं और कभी-कभी तो वो खुद के लिए ही मुश्किल खड़ी कर लेते हैं। इन दिनों वो मध्य प्रदेश में दो दिवसीय दौरे पर हैं। सोमवार को झाबुआ में एक जनसभा को संबोधित करते हुए राहुल गांधी ने मध्य प्रदेश के सीएम शिवराज सिंह चौहान के बेटे कार्तिकेय चौहान पर आरोप लगाते हुए कहा कि, “शिवराज सिंह चौहान के बेटे का नाम पनामा पेपर्स में नाम निकलता है। पाकिस्तान में पीएम नवाव शरीफ का नाम निकलता है तो पाकिस्तान जैसे देश में उसको जेल में डाल देते हैं लेकिन यहां मुख्यमंत्री के बेटे का नाम पनामा पेपर्स में निकलता है तो कोई कार्रवाई नहीं होती है।” राहुल गांधी के इस बयान से मध्य प्रदेश के सीएम ने नराजगी जताई है और साफ़ कर दिया है कि वो राहुल गांधी के खिलाफ मानहानि का मुकदमा दर्ज करवा सकते हैं। यही नहीं उन्होंने राहुल गांधी को चेतावनी भी दी कि वो इस तरह के आरोप लगाने से पहले विचार कर लें।